In nomine sanctæ et individuæ Trinitatis. Notum sit omnibus christianis præsentibus et futuris quod Jobertus Capellus, laudante Gaufrido, filio suo canonico, et filio suo Johanne milite; laudantibus et uxore ipsius Johannis Germensendis et filiis suis, Olderio et Girardo, dedit fratribus Sanctæ-Mariæ de Fontismo, perpetuo jure possidendam, libere et absque ulla retentione, totam terram quam habebat in villa Regniaci, sicut clauditur his terminis: via scilicet publica quæ a Vermentonio tendit Lusiacum, et rivulo qui dicitur li Lesirs, et fluvio Chora, et terminatione quæ per cruces et metas facta est a supradicta via publica usque ad fluvium Choram, tali etiam conditione ut a Vermentonio usque ad prædictam datam terram, intra fluvium Choram et supradictam viam publiam, nec herbergaret rusticos, nec faceret domos. Dedit etiam quicquid habebat in molendino de Brualt supra fluvium Choræ, et quicquid habebat in molendino Bernerii qui est de fonte. Et pro his omnibus, videlicet terris, molendinis et conventionibus, habuit idem Jobertus LXX libras Autissiodorensis et Nivernensis monetæ. Testes: Hugo, episcopus Autissiodorensis; Ato, archipresbyter; Joscelinus, celerarius; magister Jonas; Stephanus; Bernardus; Gabaricus; Willelmus, comes Nivernensis; Humbaldus de Montenesio; Gaufridus de Villario; Arnaudus de Tusciaco; Iterius de Porta; Odo de Draciaco; Giraldus de Silligniaco; Stephanus Othlandus, etc. Laudavit Hugo episcopus, de cujus feodo movebat terra. Testes ejus laudationis Hugo decanus Sancti-Petri et Gaufridus Capellus. Hoc etiam laudavit Gaufridus de Donziaco, apud Castrum-Rainardi, qui hanc terram tenebat ab episcopo. Hujus laudationis testes: Agano de Castellione; Arnaudus de Tusciaco; Adam de Marchia. Hoc etiam laudavit Petrus de Fontaneto, apud Castrum-Censurii, qui hanc terram tenebat a Gaufrido de Donziaco. Laudavit Buccardus Borserius qui tenebat hanc terram de Petro de Fontaneto, et de quibus tenebat hanc terram Josbertus Capellus qui eam donavit. Insuper dedit Josbertus prædictis fratribus pasturas terræ suæ.